text: Eesti immigratsioonipoliitika on põhjendatult konservatiivne – vaid veidi üle ühe miljoni ulatuva rahvaarvuga riik ei saa ühteaegu olla avatud kõigile soovijaile ning säilitada ja arendada samas oma keelt ja kultuuri, nagu oleme põhiseadusega soovinud. Eesti iseseisvuse taastamisest alates on Eesti rändepoliitika sisserännet arvuliselt piiranud. Väljastpoolt Euroopa Liitu Eestisse elama asumisele seab piirangud kvoot, mille ülemmääraks on 0,1 protsenti meie rahvaarvust ehk umbes 1300 inimest aastas. Peame jätkuvalt põhjendatuks sisserändele arvupiirangute seadmist – väikese rahvana kestmiseks pole meil tegelikult ka muud valikut. 